Zîndanê Duzce de tepişteyê nêweşê epîlepsî Selamî Keleşî pêvînayîşê telefonî de keyeyê xo rê qala binpaykerdişanê heqanê merdiman kerde. Keleşî ard ziwan ke grevê vêşanîye yê tepişteyan ê vera tecrîdê Îmraliyî û binpaykerdişanê heqanê înan dewam keno la îdareyê zîndanî çalakîkeranê grevî rê vîtamînanê hewceyan nêdano.
Keleşî eşkera kerd ke semedo ke înan derheqê grevî de waştişnameyêk erşawit Wezaretê Edaletî înan ser o tehqîqat dîya destpêkerdene û cezaya hucreyî dîya înan.
Keleşî vat: ''Seba ke waştişnameyê ma de îbareyê 'Birêz Abdullah Ocalan' estbi 15 kesan rê cezaya hucreyî ya 11 roja dîyaye. Wextê hûmaritişî de gardîyanî danê berê koxûşan ro û provakasyonan kenê. Ma maruzê tedaya psîkolojîke benê.''
